kanggo mecah pikiran lan kawigatene Raden Setta. Raden Untara nyerang saka ngarep, Raden Wratsangka nyerang saka mburi. Ewa semono Raden Setta babar pisan ora gigrig. Nalika diserang saka ngarep lan mburi, anggone ngendhani kepenak wae. Mung minger mak ser ngono wae. Banjur kanthi cepet banget nyamber sirahe adhine loro kuwi. Wose senadyan ngelmune sedulur telu iku padha, nanging Raden Setta nduweni kaluwihan ing babagan kacepetane obahe badan. Gerak serangane cepet banget nganti Untara lan Wratsangka ora kober ngendhani.Sarehne bola-bali kena goco lan tonyo, wong loro iku koncatan kesabaran. Mula banjur migunakake pusaka dibya kanggo mungkasi peperangan iku. Raden Setta nglenggana kahanane kang mbebayani iku mula nili ngecakake aji pawana dirga. Tangan sekarone ngarah marang Raden Untara lan Raden Wratsangka. Saka tangan iku metu angin gedhen-gedhnan. Raden Untara lan Wratsangka kaya semut disebut onclang katut angin. Sawise kuwi Raden Setta banjur ngloyor ngetutake grenjete ati lan manut obahe suku.KOCAP KACARITA mbarengi wektune karo lelakone Raden Setta iku mau, seje critane, yaiku ing tanah sabrang, ana saweneh negara kang aran negara Ombak Samodra. Negara gedhe kang nengenake marang pengasilane segara. Kang jejer minangka ratu ing negera Ombaksegara kuwi jejuluk Prabu Minayaksa. Nalendra wujud buta mawa sirah iwak lodan nggegirisi banget kae. Ing wektu kuwi kapinujon dina pasewakan. Sang Prabu Minayaksa diadhep dening Emban Minayaksi lan para tumenggung sumawana para nara paraja, pepak.Beda karo padatan ing paseban dina iki kahanane rada singup lan tintrim banget. Jalaran Sang Prabu Minyaksa katon suntrut ora kersa ambuka pangandikan. Mula kahanan dadi amem tanpa gunem. Ngeget-egeti banget dumadakan prabu Minayaksa tetembangan.